Komisijos sprendimas
2006 m. sausio 10 d.
dėl Europos bendrijos ir Čilės Respublikos susitarimo pasikeičiant laiškais dėl Europos bendrijos bei jos valstybių narių ir Čilės Respublikos asociacijos susitarimo Prekybos vynu susitarimo I, II, III ir IV priedėlių pakeitimų sudarymo
(2006/567/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. lapkričio 18 d. Tarybos sprendimą 2002/979/EB dėl Europos bendrijos ir jos valstybių narių ir Čilės Respublikos susitarimo, įsteigiančio asociaciją, pasirašymo ir tam tikrų jo nuostatų laikinojo taikymo [1], ypač į jo 5 straipsnio 1 dalį,
kadangi:
(1) Atsižvelgiant į Europos bendrijos plėtrą, į 2004 m. sausio 8 d. Santjage vykusio ES ir Čilės Prekybos vynu susitarimo pirmojo Jungtinio komiteto susitikimo išvadas, 2004 m. gruodžio mėn. Santjage vykusio Asociacijos komiteto susitikimo išvadas ir 2005 m. birželio 13- 14 d. Madride vykusių Prekybos vynu susitarimo antrojo Jungtinio komiteto ir ES ir Čilės asociacijos susitarimo Prekybos spiritiniais ir aromatiniais gėrimais susitarimo pirmojo Jungtinio komiteto susitikimų išvadas, nuo 2006 m. balandžio 24 d. būtina iš dalies pakeisti Europos bendrijos bei jos valstybių narių ir Čilės Respublikos asociacijos susitarimo Prekybos vynu susitarimo I, II, III ir IV priedėlius siekiant apsaugoti Bendrijos ir Čilės naujas geografines nuorodas, įprastines Bendrijos formuluotes ir Čilės kokybės nuorodas.
(2) Todėl pagal Prekybos vynu susitarimo 29 straipsnio 2 dalį Bendrija ir Čilės Respublika susitarė sudaryti Susitarimą pasikeičiant laiškais dėl jo I, II, III ir IV priedėlių pakeitimo.
(3) Todėl šį pasikeitimą laiškais reikėtų patvirtinti.
(4) Šiame sprendime numatytos priemonės atitinka Vyno vadybos komiteto nuomonę,
NUSPRENDĖ:
1 straipsnis
Europos bendrijos ir Čilės Respublikos Susitarimas pasikeičiant laiškais, pakeičiantis Europos bendrijos bei jos valstybių narių ir Čilės Respublikos asociacijos susitarimo Prekybos vynu susitarimo I, II, III ir IV priedėlius, patvirtinamas Bendrijos vardu.
Susitarimo tekstas pridedamas prie šio sprendimo.
2 straipsnis
Už žemės ūkį ir kaimo plėtrą atsakingas Komisijos narys yra įgaliojamas pasirašyti šį Bendriją saistantį Susitarimą pasikeičiant laiškais.
Priimta Briuselyje, 2006 m. sausio 10 d.